Title: ระเบียบกรมตำรวจ ว่าด้วยการแจ้งของเจ้าของบ้าน เจ้าของหรือผู้ครอบครองเคหสถานหรือผู้จัดการโรงแรมซึ่งรับคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวเข้าพักอาศัย

ระเบียบกรมตำรวจ

ระเบียบกรมตำรวจ
ว่าด้วยการแจ้งของเจ้าบ้าน
เจ้าของ
หรือผู้ครอบครองเคหสถาน
หรือผู้จัดการโรงแรมซึ่งรับคนต่างด้าวซึ่งได้รับอนุญาต
ให้อยู่ในราชอาณาจักรเป็นการชั่วคราวเข้าพักอาศัย[๑]

อาศัยอำนาจตามความในมาตรา ๒๘ แห่งพระราชบัญญัติคนเข้าเมือง
พ.ศ. ๒๕๒๒ อธิบดีกรมตำรวจกำหนดระเบียบการแจ้งของเจ้าบ้าน
เจ้าของหรือผู้ครอบครองเคหสถาน หรือผู้จัดการโรงแรมซึ่งรับคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวเข้าพักอาศัย
ไว้ดังต่อไปนี้

ข้อ ๑ 
การแจ้งของเจ้าบ้าน เจ้าของหรือผู้ครอบครองเคหสถาน หรือผู้จัดการโรงแรมซึ่งรับคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวเข้าพักอาศัย
ให้ปฏิบัติดังต่อไปนี้
๑.๑ ให้แจ้งต่อพนักงานเจ้าหน้าที่ ณ
ที่ทำการตรวจคนเข้าเมืองซึ่งตั้งอยู่ในท้องที่ที่บ้านเคหสถาน หรือโรงแรมนั้นตั้งอยู่ภายในยี่สิบสี่ชั่วโมงนับแต่วันเวลาที่คนต่างด้าวเข้าพักอาศัย
ถ้าท้องที่ใดไม่มีที่ทำการตรวจคนเข้าเมืองตั้งอยู่ ให้แจ้งต่อเจ้าพนักงานตำรวจ ณ
สถานีตำรวจท้องที่นั้น
๑.๒ ในกรณีที่บ้าน เคหสถาน
หรือโรงแรมที่คนต่างด้าวเข้าพักอาศัยตั้งอยู่ในเขตท้องที่กรุงเทพมหานคร ให้แจ้งต่อพนักงานเจ้าหน้าที่
ณ กองตรวจคนเข้าเมือง

ข้อ ๒ 
ภายใต้บังคับข้อ ๑ เจ้าบ้าน เจ้าของ หรือผู้ครอบครองเคหสถาน หรือผู้จัดการโรงแรม
อาจไปแจ้งด้วยตนเองหรือมอบหมายให้ผู้อื่นนำหนังสือแจ้ง หรือมีหนังสือแจ้งทางไปรษณีย์ลงทะเบียนก็ได้

ข้อ ๓  ให้พนักงานเจ้าหน้าที่ตรวจคนเข้าเมือง
หรือเจ้าพนักงานตำรวจท้องที่ผู้รับแจ้ง แล้วแต่กรณี ออกใบรับแจ้งให้แก่ผู้แจ้งไว้เป็นหลักฐาน

ข้อ ๔ 
หนังสือแจ้งและใบรับแจ้งให้ใช้แบบตามที่กำหนดไว้ท้ายระเบียบนี้

ข้อ ๕ 
ให้พนักงานเจ้าหน้าที่ตรวจคนเข้าเมือง หรือเจ้าพนักงานตำรวจท้องที่ผู้รับแจ้ง
แล้วแต่กรณี ดำเนินการส่งเอกสารการรับแจ้งไปยังแผนกทะเบียนและสถิติ กองกำกับการ ๑ กองตรวจคนเข้าเมือง
โดยมิชักช้า

ทั้งนี้ ตั้งแต่วันที่ ๓๐ พฤษภาคม พ.ศ. ๒๕๒๒ เป็นต้นไป

ประกาศ ณ วันที่ ๒๕
พฤษภาคม พ.ศ. ๒๕๒๒
พลตำรวจเอก ชุมพล  โลหะชาละ
รองอธิบดี รักษาการในตำแหน่ง
อธิบดีกรมตำรวจ

[เอกสารแนบท้าย]

๑. แบบการแจ้งรับคนต่างด้าวเข้าพักอาศัย สำหรับเจ้าบ้าน
เจ้าของ หรือผู้ครอบครองเคหสถาน

(ดูข้อมูลจากภาพกฎหมาย)

ฐิติพร/ปรับปรุง
๓๐
เมษายน ๒๕๕๘

[๑] ราชกิจจานุเบกษา
เล่ม ๙๖/ตอนที่ ๙๖/ฉบับพิเศษ หน้า ๕/๑๕ มิถุนายน ๒๕๒๒